Ján Simonides (spisovateľ)

Ján Simonides (* 1648, Spišské Vlachy† 7. máj 1708, Banská Bystrica) bol slovenský evanjelický kňaz, spisovateľ memoárovej a cestopisnej prózy.

Rodina 
 otec: Pavol Simonides
 manželka: Katarína rod. Machnerová

Životopis 
Pochádzal z rodiny evanjelického kňaza, vzdelanie získal v Prešove a vo Wittenbergu (1667-1674) a po štúdiách pôsobil v Brezne ako rektor školy. Po odhalení Vešeléniho sprisahania ho väznili v Leopoldove a bol odsúdený na neapolské galeje. Cestou na galeje ušiel spolu s Tobiášom Masníkom, no po piatich dňoch ich opäť chytili a uväznili. Na slobodu sa dostal vďaka tomu, že ich vykúpil istý nemecký kupec.
Precestoval veľa krajín (Taliansko, Švajčiarsko, Nemecko), kým sa usadil v Nemecku, kde žil do roku 1683. 
Po návrate do vlasti pôsobil ako evanjelický kňaz v Banskej Bystrici-Radvani (1683-1687), Kráľovej (1688-1690), Hronseku (1691-1695), Banskej Bystrici (1695-1708), tam superintendent (od roku 1704).

Tvorba 
Je známy najmä ako autor cestopisných a memoárových diel, v ktorých sa venoval svojim zážitkom od odsúdenia v Bratislave až po návrat domov. Vychádzal pritom zo svojich denníkov, ktoré si cestou písal. Vo svojich dielach však neopisoval len svoje zážitky, ale venoval sa aj opisom krajov, ktoré navštívil, ich regionálnych zvyklostí, etnografických pomerov a architektúry (antické pamiatky, kláštorné a chrámové stavby). 
Používal jednoduchý, bezprostredný jazyk, pričom nevsúval do textu takmer žiadne náboženské detaily (biblické texty, príklady, náboženské reflexie), takže jeho dielo je považované za viac-menej svetskú prózu, ktorá v tom období bola zriedkavá.

Autor latinskej príležitostnej poézie, náboženských polemík a náboženských výchovných spisov. Obraňoval význam materinskej reči, slovakizoval biblickú češtinu, dokladom toho je jeho úvod ku katechizmu.

Dielo 
 1676 – Krátke opísanie toho, čo sa stalo s kňazmi uhorskej evanjelickej cirkvi (Brevis consignatio eorum, quae facta sunt cum ministris ev. ecclesiae Hungaricae), denník o jeho odsúdení, úteku, vyslobodení a živote v Nemecku (zachovali sa len tri odpisy, originál nie)
 1676 – Galéria všetkých Bohu oddaných, spútaných navzájom reťazami kresťanskej cnosti (Galeria omnium sanctorum, catenis christianae virtutis sibi devincotorum), memoárová próza (knižne vydané v rok 1685)
 1679 – Prenasledovaný vyhnanec (Exul praedicamentalis), memoárová próza
 1681 – Božia moc a milosť (Gottes Kraft und Gnade), napísané v spolupráci s T. Masníkom, v diele mu patrí 7 kapitol, ktoré sú takmer zhodné s Galériou všetkých Bohu oddaných
 1704 – Vysvětlení krestianského učení, úvod ku katechizmu, kde povzbudzoval k vzniku a využívaniu vlastného materinského jazyka (slovakizovanie češtiny)
 1707 – Řeči, v kterých se lid boží napomíná, rukopisná zbierka kázní

Externé odkazy 
 
 Dielo Jána Simonidesa v Zlatom fonde denníka SME
 Kto bol kto v histórii Banskej Bystrice 12552000
 SIMONIDES, Ján. In: 

Narodenia v 1648
Úmrtia v 1708
Slovenskí spisovatelia
Slovenskí prozaici
Osobnosti zo Spišských Vlách
Slovenskí evanjelickí kňazi
Slovenskí pedagógovia
Úmrtia 7. mája